DA Den Europæiske Unions Tidende C 115/34

Høringskonsulentens endelige rapport i sag COMP/M.3868 — DONG/Elsam/Energi E2

(efter artikel 15 i Kommissionsafgørelse (2001/462/EF, EKSF) af 23. maj 2001 om høringskonsulentens kompetenceområde under behandlingen af visse konkurrencesager — EFT L 162 af 19.6.2001, s. 21)

(2007/C 115/06)

Den planlagte fusion

Den 13. september 2005 modtog Kommissionen i henhold til artikel 4 i Rådets forordning (EF) nr. 139/2004 (1) (»fusionsforordningen«) en anmeldelse af en planlagt fusion, hvorved det etablerede danske energiselskab DONG erhverver kontrol med to store danske elproducenter (Elsam i Vestdanmark og Energi E2 i Østdanmark) og to eldistributionsselskaber (København Energi og Frederiksberg Elnet), jf. fusionsforordningens artikel 3, stk. 1, litra b), (de fire sidstnævnte selskaber benævnes i det følgende »de øvrige involverede parter«).

Indledning af proceduren og indsigt i nøgledokumenterne

Ved afslutningen af undersøgelsen i første fase, konkluderede Kommissionen, at der herskede stærk tvivl om, hvorvidt fusionen var forenelig med fællesmarkedet og EØS-aftalen, og den 18. oktober 2005 indledte den derfor proceduren efter fusionsforordningens artikel 6, stk. 1, litra c).

Den 7. november 2005 fik DONG indsigt i »nøgledokumenterne «i Kommissionens sagsakter i overensstemmelse med kapitel 7.2. i retningslinjerne for gennemførelsen af fusionsprocedurer (»Best Practices on the conduct of EC merger control proceedings «), som Generaldirektoratet for Konkurrence har udarbejdet.

Klagepunktsmeddelelsen og parternes svar

Den 19. december 2005 fik DONG tilsendt en klagepunktsmeddelelse, som også blev sendt til de øvrige involverede parter i en version, der ikke var fortrolig. De følgende dage blev der givet aktindsigt i Kommissionens sagsakter. DONG blev bedt om at svare senest den 9. januar 2006, og den 5. januar 2006 sendte DONG og de øvrige involverede parter et fælles svar.

I svaret af 5. januar 2006 anførte DONG, at mulighederne for at reagere på de betænkeligheder, som Kommissionen havde givet udtryk for i klagepunktsmeddelelsen, var blevet forringet af Kommissionens holdning med hensyn til aktindsigt. Dong bemærkede især, at udtalelserne fra tredjemand var utilstrækkeligt udformet, hvilket gjorde det vanskeligt for parterne at foretage en indgående undersøgelse og vurdering af dokumenterne. Ved brev af 16. januar 2006 meddelte jeg DONG, at selskabet kunne sende mig en begrundet anmodning om aktindsigt, hvis det ikke mente, at det havde alle de oplysninger, der var nødvendige for, at det kunne udøve sin ret til at blive hørt, jf. artikel 8 i Kommissionens afgørelse 2001/462/EF, EKSF af 23. maj 2001 om høringskonsulentens kompetenceområde under behandlingen af visse konkurrencesager (2). DONG har ikke reageret på mit brev.

Hverken DONG eller de øvrige involverede parter ønskede at uddybe deres argumenter under en formel mundtlig høring.

Udtalelse fra tredjemand

Den 22. december 2005 efterkom jeg i henhold til artikel 18, stk. 4, i Rådets forordning 139/2004 en anmodning fra Naturgas Fyn, som fik tilsendt klagepunktsmeddelelsen i en version, der ikke var fortrolig.

Tilsagnene og resultaterne af markedstesten

DONG afgav tilsagn den 30. januar 2006. Resultaterne af den markedstest, der blev gennemført af disse tilsagn fra den 1. februar 2006, var blandede. Der blev især udtrykt betænkeligheder ved, om den auktionsproces i to etaper, som var planlagt i forbindelse med »gas release«-programmet, ville være effektiv. Som følge heraf blev tilsagnene ændret. Jeg er ikke blevet anmodet om at tage stilling til, om undersøgelsen var objektiv.

Beslutningsudkastet og overholdelse af kontradiktionsretten

På grundlag af de afgivne tilsagn og en analyse af resultaterne af markedstesten konkluderes det i beslutningsudkastet, at den planlagte fusion er forenelig med fællesmarkedet og EØS-aftalen.

På baggrund af ovenstående mener jeg, at alle parters ret til at blive hørt i denne sag er overholdt.

Bruxelles, den 21. februar 2006 Serge DURANDE

(1) EUT L 24 af 29.1.2004, s. 1.

(2) EFT L 162 af 19.6.2001, s. 21.